
הכנסת העשרים
מושב שלישי
<פרוטוקול מס' 480>
מישיבת ועדת הכספים
יום שני, ו' בחשון התשע"ז (7 בנובמבר 2016), שעה 11:30
<סדר היום:>
<הצעת חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת – הוראת שעה), התשע"ו-2016>
נכחו:

<חברי הוועדה:> 
משה גפני – היו"ר
נאוה בוקר

דוד ביטן

איתן ברושי

באסל גטאס

זהבה גלאון

מיקי לוי

בצלאל סמוטריץ'

חמד עמאר

מיקי רוזנטל

חברי הכנסת:

תמר זנדברג
שלי יחימוביץ

יעל כהן-פארן

מרב מיכאלי

<מוזמנים:> 
	ראש רשות המסים, משרד האוצר 
	–
	משה אשר

	הלשכה המשפטית, רשות המסים, משרד האוצר 
	–
	ברוך משולם

	ממונה מע"מ, משרד האוצר 
	–
	עופר שרון

	מנהל תחום מפקח ארצי, משרד האוצר 
	–
	שלומי פיליפ

	מנהל תחום אנרגיות מתחדשות, משרד האנרגיה והמים 
	–
	יובל יעקב זוהר

	ראש אגף איכות הסביבה, רשות החשמל, משרד האנרגיה והמים 
	–
	טטיאנה אילריונוב


	ראש אגף מקרו כלכלה, בנק ישראל 
	–
	עדי ברנדר

	גרינפיס 
	–
	יונתן אייקנבאום

	מזכ"ל התנועה להעצמת ירושלים, התנועה להעצמת ירושלים 
	–
	איתן פרנס

	סמנכ"ל איגוד חברות אנרגיה ירוקה 
	–
	ארנון פנץ

	נציגת החברה להגנת הטבע 
	–
	גיתית ויסבלום

	פעיל, המשמר החברתי 
	–
	יוסי עמרני

	שדלן/ית (אימפקט (ל.א.ב) בע"מ), מייצג/ת את החברה להגנת הטבע (לקוחות קבועים נוספים שנושא הישיבה נוגע אליהם באופן ישיר: חברת החשמל)
	–
	גדעון זאגא


<ייעוץ משפטי: >
שלומית ארליך
שגית אפיק
<מנהל הוועדה:>
טמיר כהן
<רישום פרלמנטרי:>
אור שושני
<הצעת חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת – הוראת שעה), התשע"ו-2016>
<היו"ר משה גפני:>
אני פותח את הדיון בהצעת חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת) והצעת חוק לעידוד הקמת מתקנים להפקת אנרגיה מתחדשת. אנחנו צריכים להשלים את החקיקה, כלומר, צריכים להצביע. איתן, בבקשה. בקצרה.
<איתן ברושי (המחנה הציוני):>
אני רוצה להעיר הערה בהקשר של הכותרת. נודע לי, וגם בדקתי את זה עם ראש רשות מקרקעי ישראל, שברשות מקרקעי ישראל יש החלטה מאוד חריגה שמבטלת הנחות אזור למתקנים של אנרגיה מתחדשת. כלומר, הם לא מכירים לצורכי אנרגיה מתחדשת בהטבות של קווי עימות ואזור עדיפות, מהנימוק שאין משקל לקרקע. אני חושב שזו שגיאה, וביום שאתה דן בכל מיני כללים לעידוד - - -

<היו"ר משה גפני:>
רגע, רגע. 

<איתן ברושי (המחנה הציוני):>
גפני, אני חייב לצאת. 

<היו"ר משה גפני:>
רגע, רגע, רק שנייה. דוד - - -

<מיקי לוי (יש עתיד):>
ביטן, שלום, התגעגענו אליך. מה, באת לדיון של עובדי הכנסת?

<היו"ר משה גפני:>
איתן, מה זה הדבר הזה?

<איתן ברושי (המחנה הציוני):>
יש הנחות אזור לקו עימות, אזור א' ואזור ב' - - -

<מיקי לוי (יש עתיד):>
איך אני מכיר אתכם, קצת אתם לא יכולים בלי פוליטיקה. 

<דוד ביטן (הליכוד):>
לא, כי כשהיה לפיד הכול היה נקי. 

<מיקי לוי (יש עתיד):>
אפילו לא מינוי אחד, אפילו לא מינוי אחד, אפילו לא מינוי אחד.

<דוד ביטן (הליכוד):>
עזוב אותך...

<איתן ברושי (המחנה הציוני):>
גפני, אני נאלץ לצאת, אבל ביקשתי מיעל שתגיד במקומי. 

<היו"ר משה גפני:>
ברוך, אתה שמעת מה שהוא אמר על כך שאין שם הטבות?

<ברוך משולם:>
אנחנו הכנסנו סעיף מפורש - - -

<יעל כהן-פארן (המחנה הציוני):>
לא, הוא דיבר לגבי הקרקע – שהורידו הטבות ל - - -

<איתן ברושי (המחנה הציוני):>
הנחות אזור. 

<יעל כהן-פארן (המחנה הציוני):>
בקרקע לאנרגיה מתחדשת מורידים את ההנחות באזור. 

<ברוך משולם:>
בהצעת החוק יש סעיף ספציפי - - -

<יעל כהן-פארן (המחנה הציוני):>
לא, זה לא קשור להצעת החוק, זאת הערה כללית שקשורה לנושא אבל לא לחוק. 

<ברוך משולם:>
אבל אני לא מבין איך זה מונע את ההטבות. 

<היו"ר משה גפני:>
איתן, תהיה איתו בקשר. באסל, בבקשה. 

<באסל גטאס (הרשימה המשותפת):>
אדוני היושב-ראש, אני רוצה לומר לפרוטוקול שמאז שהייתי ממלא מקום בוועדת הכספים לקחתי ברצינות רבה את תפקידי ואת התפקיד שאמורה למלא ועדת הכספים. אני שמח על זה שלוועדה יש צוות מקצועי – מנהל הוועדה, היועצת המשפטי וצוות הייעוץ. ואני תהיתי כל הזמן למה הכנסת, במיוחד בנושא התקציב, כל כך חלשה, כל כך הופכת את עצמה לבטלה בשישים. אני אומר את זה ברצינות. אני הייתי בעמדות ניהול בתפקידים שונים ואני חושב שתהליך החקיקה בעניין התקציב הוא אולי העדות הכי משמעותית לחולשת מעמדה של הכנסת. אפילו עד כדי כך שהלכתי ליושב-ראש אדלשטיין בקדנציה הקודמת ואמרתי לו שאני חושב שיש מקום להקים מוסד שנקרא היועץ הכלכלי של הכנסת, כמו שיש את המוסד של הייעוץ המשפטי. כי הכנסת צריכה להיות עצמאית מול האוצר, כדי שתוכל לתת את דעתה על כל דבר שקשור להתנהלות הכספית של המדינה ובעיקר לגבי חוק התקציב. אני חשבתי שאולי-אולי כך נחזק את צורת הניהול של הכנסת. 

<היו"ר משה גפני:>
טוב. 

<באסל גטאס (הרשימה המשותפת):>
ולא מספיק שעכשיו מחוקקים תקציב לשנתיים, שזה מיד שולל מהכנסת 50% מהכוח שלה - - -

<היו"ר משה גפני:>
באסל, אנחנו מדברים על אנרגיה מתחדשת. 

<באסל גטאס (הרשימה המשותפת):>
לא, אדוני, אתה יודע היטב מה היה ביום רביעי, כשהובא החוק הזה. 

<היו"ר משה גפני:>
אני יודע.

<באסל גטאס (הרשימה המשותפת):>
לדעתי החוק הזה הובא בצורה לא ראויה. אתה יודע, אפילו אם אני אשאר היחיד מבין 120 חברי הכנסת שרוצה לשמור על זכותו האינטלקטואלית להביע דעתו כפי שצריך, אני אעשה את זה. וזה לא ציונות, וזה לא בגלל שאני בל"ד או בגלל שאני חבר כנסת ערבי. אתה יודע מה, פה אין בכלל ערבים/יהודים, פה יש עניין של יושר אינטלקטואלי הבסיסי ביותר. 

<היו"ר משה גפני:>
מצוין.

<באסל גטאס (הרשימה המשותפת):>
כשהממשלה מביאה לנו – ואתה הרשית לה את זה, ויושב-ראש הכנסת הרשה לממשלה את זה –חוק תקציב שיש בו רק את צד ההוצאות, בעוד שההכנסות, ששאלתי עליהן - - -

<היו"ר משה גפני:>
קיבלת תשובה בכתב. 

<באסל גטאס (הרשימה המשותפת):>
אבל לדעתי התשובה ששלח לי איל ינון – ואני מכבד אותו מאוד – היא לא ראויה. אם ככה שומרי הסף שלנו מתייחסים לתלונתו של חבר כנסת על זה שנבצר ממנו תהליך תקין של קריאה ראשונה של חוק תקציב המדינה לשנתיים... הוא עונה לי בעמוד וחצי שהחומר... אני אומר לכם, צד ההכנסות בחוק תקציב המדינה מובא כאן בעותק שלא חולק לנו - - -

<היו"ר משה גפני:>
באסל - - -

<באסל גטאס (הרשימה המשותפת):>
רגע. אני רוצה שטמיר כהן יגיד את זה. זה לא חולק לנו. 

<שגית אפיק:>
לחברי ועדת הכספים זה חולק - - -

<באסל גטאס (הרשימה המשותפת):>
לא, אני חבר ועדת הכספים וזה לא חולק לי. אני שאלתי את צוות הוועדה, והם אמרו לי שזה לא חולק לחברי ועדת הכספים. זה היה בתוך הדיסק-און-קי, ובגלל שאני רגיל לקרוא דוחות כספיים – זה התפקיד שלי – אני נכנסתי וראיתי. 

<היו"ר משה גפני:>
אבל קיבלת. 

<באסל גטאס (הרשימה המשותפת):>
עכשיו לקחתי מבפנים. 

<היו"ר משה גפני:>
אוקיי, באסל, בסדר - - -

<באסל גטאס (הרשימה המשותפת):>
זה לא חולק לנו. לא לחברי הכנסת. 

<שגית אפיק:>
העניין הוא לא מהותי - - -

<באסל גטאס (הרשימה המשותפת):>
שגית, זה עניין מהותי. אין תקציב בעולם ללא צד של ההכנסות. את כתבת לי שחוק יסוד: תקציב משק המדינה אומר שצד ההכנסות, התקבולים, צריך להיות מובא בפני חברי הכנסת. אני לא אומר שזה חלק מהחוק, אבל שמישהו ידבר על זה. 

<יעל כהן-פארן (המחנה הציוני):>
סליחה, אנחנו רוצים לדבר על הטבות סולאריות כדי לקדם את החוק, אז בואו נתקדם - - -

<באסל גטאס (הרשימה המשותפת):>
מה שאני אומר - - -

<היו"ר משה גפני:>
באסל, די. 

<באסל גטאס (הרשימה המשותפת):>
הבעיה היא שמצב האופוזיציה הוא גם כן כזה. 

<טמיר כהן:>
חבר הכנסת באסל, כמה עובדות. קודם כול, אתה פנית גם אליי לפני ההצבעה - - -

<באסל גטאס (הרשימה המשותפת):>
זה אומר שאני עושה את עבודתי ברצינות, אני לא בא להתנגח עם מישהו. 

<טמיר כהן:>
קיבלת את מלוא היכולת לגשת למה שאתה רוצה. וגם, אתה בכלל טעית, הבאת לי צילום של הצעת החוק ואמרת לי שזה לא שם. אמרתי לך: לא - - -

<באסל גטאס (הרשימה המשותפת):>
שלוש הצעות החוק - - -

<טמיר כהן:>
אני הפניתי אותך לעיקרי התקציב, גם שלחתי לך תמונה באיזה עמוד זה נמצא, וגם שלחתי קישור למקום שבו נמצא הדבר הזה - - -

<באסל גטאס (הרשימה המשותפת):>
אבל זה לא מספיק. צריך שחברי הכנסת יוכלו לקרוא ולדעת מה ההחלטות של המדינה. 
<היו"ר משה גפני:>
באסל, הנה התשובה שלי. אחד, אני מסכים איתך לחלוטין - - -

<שגית אפיק:>
אבל תגיד את הסיבה - - -

<היו"ר משה גפני:>
אני הולך להגיד את זה. אני חבר כנסת ירוק, אבל אף על פי כן אני סבור שהסיפור עם הדיסק-און-קי הוא פשוט לא לעניין. אני סבור שצריך לחלק לכולם את כל החוברות - - -

<טמיר כהן:>
ולחברי ועדת הכספים נתנו את האפשרות - - -
<באסל גטאס (הרשימה המשותפת):>
אתה יודע שזה לא חולק - - -
<היו"ר משה גפני:>
רגע, רגע, באסל.
<טמיר כהן:>
זה נמצא אצלנו. 

<היו"ר משה גפני:>
ההחלטה הייתה שלחברי ועדת הכספים יחולקו החוברות. הכול נמצא. אני לא אוהב את זה, אני מסכים איתך לחלוטין, זה צריך להיות מחולק בצורה נורמלית, בוודאי לחברי ועדת הכספים. 

לגבי הנושא שהכנסת חלשה – הבעיה המרכזית שלנו היא שנהיו עימותים פוליטיים מאוד קשים בכמה נושאים מרכזיים, שאין להם ולא כלום עם הנושא הכלכלי ואין להם ולא כלום עם הנושא של התקציב. אם היו מפחיתים קצת את המאבקים הפוליטיים שקיימים במליאת הכנסת ובציבוריות, היינו יכולים להקדיש יותר תשומת לב לעניין הזה. אין חוזק או חולשה של הכנסת לעומת מה שהיה בעבר, יש אולי רמות שונות. אבל אנחנו משנים כאן בוועדה נושאים רבים. לא מהפכות עולם, כי גם אין בחוק ההסדרים מהפכות עולם. אנחנו לא נמצאים באיזשהו תהליך של מי יודע מה שקורה. אני פתוח לדיון בעניין של חוק ההסדרים ושל התקציב, לקיים דיון כמו שצריך, ואני שמח על תרומתך ועל חלקך בעניין, אתה איש כלכלי, אתה איש מקצוע בעניין הזה, ואני מקשיב לדברים שלך. אם אתה בוחן את ההיסטוריה תראה שזה תמיד היה כך. אלא שהמחלוקות הפוליטיות הגיעו למקומות מאוד קשים, והכול מתנקז לזה. 
הנה, למשל בנושא של האנרגיה המתחדשת – לוועדה הייתה תרומה רבה בנושא הזה. ואני מאוד משבח את רשות המסים בעניין הזה, אבל יש לנו ויכוח לגבי סעיפים מסוימים. אבל אנחנו הולכים להצביע היום, כך או אחרת. 
שלומית, אם אפשר, להגיד לנו בבקשה מה מונח לפנינו ועל מה הייתה המחלוקת. 

<שלומית ארליך:>
להבנתי יש שלושה עניינים שנותרו במחלוקת. הדבר הראשון, בעמוד 7, סעיף קטן (ד), מתייחס לעניין של צרכן ביתי או יחיד – לאפשר שנה אחת של בחירה במסלול למי שלא נמצא בתוך החוק ורוצה להיכנס לתוכו. כלומר, פעל לפי פקודת מס הכנסה, ניכה פחת, ועכשיו מבקש לשנות את המסלול ולהיכנס להטבות האלה לפי החוק. 
שני הנושאים הנוספים זה העניין של התקופה של ההטבות, שכרגע מוגדרת בסעיף 9, עמוד 8, בהצעה שמונחת על השולחן, ל-20 שנים; ועניין התחילה והתוקף, בסעיף 14, שקובע שהחוק יעמוד בתוקפו עד 2026.
<ברוך משולם:>
יש לנו עוד נושא נוסף, לגבי ההפניה של הפטור מדיווח בתקנות. אנחנו מעדיפים נוסח שהוא קצת יותר מרוכך מהנוסח שאתם מציעים, מהסיבה הפשוטה שנוסח כזה לא מופיע באף מקום אחר. על בסיס מה שעשיתם יש לנו נוסח קצת יותר מרוכך. אלה ארבע הסוגיות שנשארו. 
<היו"ר משה גפני:>
לפני שאנחנו מתחילים - - -

<שגית אפיק:>
נתחיל עם הדיווח. מה הנוסח שלכם?

<משה אשר:>

אני אסביר את הדבר הזה. באופן עקרוני בחוקי מס ספציפיים בנושאים מסוימים, למשל דירת מגורים, אנחנו לא קובעים בחוק עצמו את הפטור מדיווח, אלא יש סעיף כללי שקובע מתי יש פטור מדיווח ומתי לא. ולכן אנחנו מציעים שזה יהיה כמו בכל המקומות האחרים - - -

<היו"ר משה גפני:>
למה זה חוזר עכשיו? זה כבר היה בדיון. 

<משה אשר:>
הכול היה בדיון, אבל יש דברים שאנחנו יכולים להסכים עליהם ויש כאלה שפחות. לגבי הדבר הזה, זה כמו שבמקרה של בן אדם שמשכיר דירה עד 5,000 שקל ויש לו פטור ממס, אנחנו לא קובעים בחוק הספציפי הזה שיש לו פטור מדיווח. לא קובעים את זה. או אפילו אם הוא צריך לשלם 10% מס הכנסה בהשכרה למגורים, אנחנו לא קובעים בחוק הספציפי הזה שאין לו פטור מדיווח. בשביל זה יש את הסעיף הכללי, ושם זה כתוב. 
<היו"ר משה גפני:>
אבל דיברנו על זה. מה זה מפריע לכם?

<משה אשר:>
אנחנו לא רוצים לייצר רעש בתוך הפקודה - - -

<היו"ר משה גפני:>
איזה רעש?

<משה אשר:>
יש המון נושאים של דיווחים, ולכן מה שהצענו פה - - -

<היו"ר משה גפני:>
שלומית. מה היה עם זה?

<שלומית ארליך:>
אני אזכיר מה היה בדיון. משה אשר מדבר על ההתייחסות לכך שצריך לתקן את התקנות כדי לקבוע פטור מחובת הגשת דין וחשבון. אתה, אדוני היושב-ראש, אמרת בתחילת הדיון שהפטור הזה יוזכר בחוק, מכיוון שמדובר בחוק נפרד ואנחנו רוצים שכל הפטורים – לרבות פטורים ממע"מ, מס הכנסה וכל יתר הדברים – יופיעו בחוק הזה. 

<משה אשר:>
יש לנו הצעה שמגשרת על הכול, ואני מציע שברוך יציג אותה. זה משהו טכני, אבל צריך להתגבר על זה. 

<ברוך משולם:>
אני אסביר את הבעייתיות. גם בפטור של השכרת דירות למגורים יש לנו בדיוק את אותו נושא, ושם יש תקנות שמכלילות אותם. זאת אומרת שאם פה אנחנו נקבע במפורש, אז אני יכול להבין ששם אין, ולכן גם שם יהיה צורך לתקן, ואז בכל חקיקה כזאת שבה אין פטור מפורש כמו שביקשתם לקבע, יהיה צריך לתקן. ככה הולכת חקיקת המס. ולכן אנחנו מציעים נוסח שהוא הרבה יותר מרוכך - - -
<היו"ר משה גפני:>
אבל שלא יהיה - - -

<ברוך משולם:>
לא, לא, חס וחלילה. אני אקריא: המנהל יפרסם באתר האינטרנט של רשות המסים הודעה בדבר פטור מחובת הגשת דוח לפי סעיף 134א לפקודת מס הכנסה. ולכן כל מי שיקרא את החוק יכול להבין שיש פטור, והוא גם יראה את הסעיף המסמיך ואת התקנות ואת הפטור הזה - - -

<מיקי לוי (יש עתיד):>
ברוך, זה ספציפית רק לזה?

<ברוך משולם:>
כן, כן, רק לזה. והנוסח של התקנות כבר מונח בפני הוועדה. זה במקום 6א. זה נוסח קצת יותר מרוכך. 
<היו"ר משה גפני:>
מה עם התקנות?

<ברוך משולם:>
התקנות מונחות לפניכם. פשוט הן מפנות לחוק שכרגע עוד לא קיים.

<היו"ר משה גפני:>
אבל השר לא חתם. למה?

<ברוך משולם:>
בדרך כלל ועדת הכספים מאשרת והשר מביא לחתימה. אבל הנקודה בתקנות היא שהן מפנות לחוק שאינו קיים, ולכן - - -

<היו"ר משה גפני:>
אפשר לעשות דבר כזה?

<שלומית ארליך:>
מכיוון שזה החוק המונח ואנחנו באים לאשר אותו היום אז אין בעיה להעלות את התקנות, לדון בהן, לאשר אותן ולהתנות את זה ב - - -

<ברוך משולם:>
אנחנו מציעים שאנחנו נחכה עם התקנות. כבר הבאנו אותן לוועדה. אנחנו נביא את התקנות האלה עם התקנות של המע"מ ועם התקנות של הפחת המואץ, אבל קודם בואו ניתן לחוק לעבור. ניתן לחוק לעבור, ואז תוך פרק זמן מצומצם נביא את הכל החבילה הזאת לפה. ואנחנו נחיל את זה מ-2016, כך שאף אחד לא ייפגע. זו דרך המלך לעשות את הדברים האלה.  

<היו"ר משה גפני:>
טוב. איזה עוד בעיות יש?

<משה אשר:>
הנושא השני הוא לגבי הוראת השעה והוראת התחולה. כרגע, לפי הצעת החוק המקורית, אמרנו שנחיל את זה ב-2016, ואז הטבות החוק יחולו לגבי אותו מתקן למשך 10 שנים. הוועדה ביקשה לפתוח את זה בלי הגבלה - - -

<יעל כהן-פארן (המחנה הציוני):>
לא, לא. יחולו 20 שנים, והחוק יחול 10 שנים. זאת אומרת, כל מי שנכנס בעשר השנים הקרובות יקבל 20 שנה קדימה. 
<ברוך משולם:>
כלומר, חלון הזדמנויות של עשר שנים שברגע שנכנסת בו יש לך עוד 20 שנה קדימה. 

<משה אשר:>
כן. זאת אומרת שתהיה לו יציבות בהטבות למשך 20 שנה, אבל כשזאת הוראת שעה למשך עשר שנים. ואחרי זה ברשות החשמל יבחנו את הנושאים, יראו - - -

<היו"ר משה גפני:>
למה זו לא יכולה להיות הוראת קבע? מה רע בזה?

<ברוך משולם:>
א', החקיקה מאוד רחבה. בתוך ההסדרות האלה - - -
<היו"ר משה גפני:>
אם יהיה שינוי אז יביאו תיקון חוק. אבל זה שני דורות אחריכם. 

<ברוך משולם:>
אני מסביר. בעבר הייתה הסדרה תעריפית, והתעריפים ששולמו בהתחלה היו מאוד גבוהים ועם הזמן הם ירדו. היום הם עומדים על כ-80% פחות מהתעריף המקורי. החקיקה שהבאנו כרגע היא מאוד רחבה וכל סוג של טכנולוגיה שהיא פוטו-וולטאית נמצאת בפנים, ולכן היא גם צופה פני עתיד. אבל לבוא היום ולתת פטור כל כך רחב וכל כך גורף... מה גם שהשוק – אחרי שישבנו עם כל הנציגים ועשינו תיאום איתם – לא דורש את זה. 

יתרה מזאת, יש אנשים שכבר הפעילו שמונה שנים בעבר את המתקנים האלה, ופה אנחנו נותנים להם ודאות של עוד 20 שנה קדימה. ככל שנצטרך את זה בעתיד, אנחנו נשמח לבחון את זה שנית. הם הפעילו כבר שמונה שנים ויש להם עוד 20 שנה - - -
<היו"ר משה גפני:>
אין לי שום הסבר לזה, הרי מדובר בחוק טוב שאתם מתגאים בו ואנחנו מתגאים בו. ואם יקרה משהו דרמטי שיצריך לשנות את החוק – תשנו את החוק. 

<משה אשר:>
אז בוא נעשה דבר כזה. את הוראת הכניסה של עשר שנים נפתח, כמו שאתה מבקש, ואם אגף תקציבים יראה שיש משהו אחר, הוא יבוא בעתיד. 

<היו"ר משה גפני:>
כן, לתקן את החוק. 

<משה אשר:>
ולגבי הוודאות של 20 שנה – נשמור את התקופה הזאת. 

<יעל כהן-פארן (המחנה הציוני):>
לא - - -

<היו"ר משה גפני:>
רגע, רגע, "גרינפיס", שקט. דבר ראשון, הסיפור הזה נפתח לגמרי וזה לא יהיה בהוראת שעה. לגבי הנושא של ה-20 שנה אתה אומר שצריך להשאיר. זאת אומרת שיהיה לו עשר שנים ואז עוד 20 שנה. 

<ברוך משולם:>
לא, מעשר שנים ירדנו. מתי שהוא נכנס, לא משנה באיזו תקופה – יש לו 20 שנה קדימה. 

<היו"ר משה גפני:>
אז אני מסכים, אבל שזה יהיה 30 שנה. 
<משה אשר:>
לא, אי אפשר. 

<היו"ר משה גפני:>
אז זו לא הוראת שעה. 

<יעל כהן-פארן (המחנה הציוני):>
אני רוצה להגיד משהו. יש פה את הסעיף של המערכת ויש פה את הסעיף של ההשכרה, והם שונים. בואו נפריד אותם בשנים. הבנתי ממה שאמרת, ש-25 שנה זה חכירה, אבל תתייחסו לסעיף 3, כפי שכבר אמרנו בוועדה הקודמת, 24 שנים, בסדר? 

לגבי סעיף 2, אם יש לי מערכת סולארית – הרי עוד מעט יש טכנולוגיות שיעבדו 50 שנה, אז למה שלא תיתנו לי 50 שנה?

<משה אשר:>
לדעתי הטכנולוגיה תביא את זה לכך שמהר מאוד ישנו את זה לדברים הרבה יותר יעילים, שיצטרכו להחליף את המערכות - - -
<ברוך משולם:>
מערכות אגירה עצמית. 

<יעל כהן-פארן (המחנה הציוני):>
אבל ההחלפה היא עליי, על הצרכן. אם אתה רוצה לייצר ודאות, אז אם יש לי מערכת ששמתי עליה כסף, למה שעוד 20 שנה אני אתחיל לחשוב שאני צריכה לדווח, ואם לא דיווחתי אז אני גם אקבל מכם קנסות?

<ברוך משולם:>
דיברנו על כמה שפחות חיכוך עם רשות המסים, על כמה שיותר פשוט. ולכן אמרנו שאם הבן אדם - - -
<משה אשר:>
בוא נעשה עד 25 שנה. 

<ברוך משולם:>
בואו נעשה את זה פשוט: עד 25 שנה, בכפוף למיסוי מקרקעין. 

<קריאות:>
- - -

<היו"ר משה גפני:>
רגע, רגע, לא שמעתי. 

<ברוך משולם:>
ההצעה שלנו היא עסקת חבילה: להוריד את המגבלה של עשר שנים, כלומר, אתה יכול להיכנס מתי שאתה רוצה ואנחנו לא מציבים לך חלון הזדמנויות, למרות שכן רצינו לעודד לעשות את זה עכשיו. לגבי התקופה של ההטבות פר-מתקן – אם בא אדם עם מתקן חדש, אנחנו מוכנים שזה יהיה 25 שנה, בכפוף להוראות חוק מיסוי מקרקעין, כי זה פותר לנו את הבעיה של השכרת השטחים. 25 שנה לגבי כל מתקן. 

<תמר זנדברג (מרצ):>
כלומר, לגבי כל בן אדם – 25 שנה?

<ברוך משולם:>
לא, לא בן אדם, אלא אני הולך יותר מזה: לגבי מתקן. אם שמתי היום מתקן, זה יהיה ל-25 שנים, ואם שמתי בעוד חמש שנים עוד מתקן, גם הוא ל-25 שנים. בכפוף להוראות חוק מיסוי מקרקעין.

<היו"ר משה גפני:>
תמר, יעל, מיקי, אנחנו הולכים על זה. 

<תמר זנדברג (מרצ):>
בסדר. 

<היו"ר משה גפני:>
יש עוד בעיות, או שאפשר להצביע?

<משה אשר:>
נשארה רק נקודה אחרונה: הנושא של התכנון בדיעבד. בסופו של דבר, בן אדם יש לו בערך שנה וחצי מתחילת שנת המס ועד שהוא מגיש את הדוח. עד שהוא מגיש את הדוח הוא מקבל פוזיציות ולמעשה פוטר את הטבות המס שלו בכל סוגי ההטבות שרשות המסים נותנת בכל חקיקת המס. אז לבוא שנה אחרי זה ולבטל את זה – זה לא נראה טוב. 

<היו"ר משה גפני:>
אבל הוא רוצה לחזור לחוק. הוא בחן את זה וזה לא היה טוב בשבילו. 

<משה אשר:>
אז שבשלב הגשת הדוח הוא יקבע מה הוא רוצה וזהו. 

<היו"ר משה גפני:>
אבל צריך לתת לו פרק זמן שאם הוא הלך למסלול מסוים והוא רוצה לחזור... לתת לבן אדם פרק זמן של שנה לחזור. 

<משה אשר:>
עד הגשת הדוח השנתי. במקרה הטוב הוא צריך באזור מאי להגיש את הדוח, כך שיש לו חצי שנה לחזור ולתת הודעה במהלך השנה.

<ברוך משולם:>
הוא נותן את ההודעה מהרגע שהוא התחיל להפיק חשמל ישירות לרשות החשמל. 

<משה אשר:>
וזה במהלך השנה. הוא יכול לשנות את דעתו עד שהוא מגיש את הדוח, כלומר, עד מועד הגשת הדוח השנתי הראשון. עכשיו אם הוא רוצה לתקן את זה, שיתקן את זה. יש לו בערך שנה לחשוב על זה. 

<היו"ר משה גפני:>
שלומית, מה את אומרת? 

"גרינפיס", למה אני לא מתחשב בכם בעניין הזה? בגלל שאתם רואים יום חג בזה שהחוק הזה עובר, ואתם כל הזמן חוששים שאולי חס וחלילה ניתקל בבעיות ואני לא אצביע. 

<יונתן אייקנבאום:>
לא, אני סומך עליך שאתה דואג בדיוק כמונו. 

<היו"ר משה גפני:>
בסדר. אוקיי - - -

<ברוך משולם:>
עוד נושא קטן - - -

<היו"ר משה גפני:>
לא, אין מה להתעכב - - -

<ברוך משולם:>
לא, לא, רק הטבות, רק הטבות, רק הטבות. באנו לפה ממש עם כוונות טובות. רק הטבות. לגבי מתן ההודעה בסעיף 5, כדי להימנע מהחיכוך ביקשנו שההודעה תהיה ישירות לבעל ספק שירות חיוני, כלומר, לחברת החשמל. אנחנו מבקשים שההודעה לגבי התקופה של השכירות – שממילא חברת החשמל מתעסקת עם זה – תהיה אלינו, אוקיי? רק ההודעה לגבי תקופת השכירות תהיה לרשות המסים, בעוד שההודעה לגבי יצרני חשמל תהיה ישירות ל - - -

<היו"ר משה גפני:>
אנחנו מצביעים על מה שכתוב. 

<ברוך משולם:>
לא, לא, לא, ההודעה עצמה מדברת על תקופת שכירות, ולחברת החשמל אין מה לעשות לגבי השכירות. אני מדבר רק על מי שהשכיר קרקע. 

<שלומית ארליך:>
ברוך, בוא נעשה סדר. בוא נסגור רגע את הנקודה הקודמת ואז נעבור לנקודה הזאת. בנקודה הקודמת, שבה דיברנו על שנת בחירה, האם יש לכם נוסח מוצע? 

<ברוך משולם:>
אנחנו ננסח את זה. 

<שלומית ארליך:>
אבל מה הכוונה?

<משה אשר:>
שעד מועד הגשת הדוח השנתי, אם הוא רוצה לעבור ממסלול כזה או אחר, אז ש - - -

<שלומית ארליך:>
מה קורה היום בפועל? היום הוא נמצא בהוראות פקודת מס הכנסה, הוא נקרא "פחת" - - -

<היו"ר משה גפני:>
היום הוא גם יכול לעשות את זה. 

<ברוך משולם:>
שנייה. מי שניכה פחת בעבר, לפני הכניסה של החוק, הוא בפנים. על זה אין מחלוקת. לגבי שנת 2016, אם קנית מתקן חדש, אתה לא מנכה באותו רגע פחת, אלא או שאתה מחכה עד תום השנה ובתום השנה מגיש דוח, או שהוא נותן הודעה. 
<משה אשר:>
נתת הודעה לפי סעיף 5 בסמוך לרכישת המתקן? יפה. הגיע מועד הדוח השנתי, שזה בערך שנה אחרי זה, והוא רוצה לשנות את זה – אז הוא אומר "עכשיו אני רוצה - - -

<ברוך משולם:>
עד הדוח הראשון - - -

<שגית אפיק:>
אבל זה כמו המצב הקיים. 

<שלומית ארליך:>
אז אם יש לו מתקן?

<ברוך משולם:>
אז שהוא יודיע לנו מה הוא רוצה. אם יש לו מתקן קיים, הוא יודע בדיוק מה טוב לו, הוא כבר עשה את הכול, הוא כבר הגיש דוח. אם יש לו מתקן קיים הוא כבר הגיש דוח לרשות המסים וניכה פחת. 

<שלומית ארליך:>
אם הוא הגיש דוח אתה לא מאפשר - - -

<ברוך משולם:>
בוודאי שכן, כי אם הוא הגיש בעבר דוח ועכשיו נכנסת חקיקה חדשה מ-2016, הרי שהוא יכול להפסיק להגיש דוח. הוא צריך לתת לי פעם אחת הודעה, והוא נכנס למסלול של הטבות. אין שום בעיה עם זה. 

<היו"ר משה גפני:>
טוב, רבותיי, אפשר להצביע, שלומית?

<ברוך משולם:>
רגע, מה לגבי מתן של ההודעה?

<משה אשר:>
גפני, יש הקלה נוספת שהארגונים ביקשו ואנחנו מוכנים: להעלות את ה-60,000 שקל לאזור ה-100,000 שקל.

<היו"ר משה גפני:>
אה, באמת רציתי לשאול אותך את זה. 

<ברוך משולם:>
אז הנה, הבאנו את זה. הארגונים ביקשו וזה פה. לא 100,000 שקל, אלא מחזור במע"מ. 

<היו"ר משה גפני:>
נו, עוד פעם? פשוט שבמקום 60,000 שקל יהיה כתוב 100,000 שקל. 

<משה אשר:>
לא, אי אפשר, זה הולך לפי מחזור של מע"מ. מחזור פטור במע"מ זה בערך 100,000 שקל בשנה וזה מתעדכן. אז אנחנו נלך לפי המחזור של מע"מ.

<היו"ר משה גפני:>
טוב. 

<תמר זנדברג (מרצ):>
מה יהיה כתוב בחוק?

<ברוך משולם:>
יהיה כתוב: הסכום הנקוב בהגדרת עוסק פטור בסעיף 1 לחוק מע"מ כפי שמתעדכן מעת לעת בהתאם להוראות סעיף 126 לחוק.

<משה אשר:>
כרגע הוא עומד על 99,006, וזה מתעדכן. 

<היו"ר משה גפני:>
בסדר. רבותיי, אני הולך להצבעה. תגידי את הפרטים.

<שלומית ארליך:>
אז נעבור על התיקונים שהכנסנו בנוסח ונגיד את כל הפרטים. 

<באסל גטאס (הרשימה המשותפת):>
אבל יהיה בפנינו נוסח סופי?

<היו"ר משה גפני:>
לא, אנחנו נצביע על מה שהיא אומרת עכשיו, ואחרי זה יתקנו את הסעיפים לפי זה. 

<שגית אפיק:>
אנחנו מקריאים את זה מתוך הסעיפים. יש לכם את הנוסח לפניכם, ואת מה שצריך לתקן נתקן עכשיו. 

<היו"ר משה גפני:>
בבקשה. 

<ברוך משולם:>
בהגדרה של "הסכום המרבי", סעיף 1 להגדרות, נעדכן את ההגדרה כך: "הסכום המרבי" – הסכום הנקוב בהגדרת עוסק פטור בסעיף 1 לחוק מס ערך מוסף, כפי שמתעדכן מעת לעת בהתאם להוראות סעיף 126 לחוק. זה בעצם נותן את ההטבה של 99,000 שקל. 
<היו"ר משה גפני:>
הלאה. 

<שלומית ארליך:>
עכשיו אנחנו עוברים לעמוד 3, סעיף 2(ב), שזה התיקון שהכנסנו כתוצאה מהחלטת הוועדה בדיון הקודם. מדובר על כך שצרכן ביתי שמתקיימים לגביו התנאים הכתובים ב-(א) יהיה זכאי להטבות מס על הכנסה ממכירת חשמל עד סכום כולל של 60,000 שקלים חדשים (בחוק זה – הסכום המרבי), לפי אחד מאלה, בהתאם לבחירתו כפי שפורטה בהודעה לפי סעיף 5: (1) פטור ממס הכנסה ממכירת חשמל שסכומה הכולל בשנת המס אינו עולה על 24,000 שקלים חדשים (בחוק זה – התקרה); (2) מס בשיעור של 10% על הכנסה ממכירת חשמל עד הסכום המרבי. המשמעות היא שכל הכנסה שהיא עד 24,000 שקלים תהיה פטורה ממס, וברגע שהיא עוברת את ה-24,000 שקלים היא תהיה ממוסת בשיעור של 10% מהשקל הראשון. 
<ברוך משולם:>
אבל ברישה אנחנו צריכים לעדכן, כי זה עד הסכום הכולל של 60,000. נפנה לסכום המרבי. אנחנו עושים את ההתאמה, הרי הגדלנו את התקרה, ולכן אנחנו מפנים לסכום המרבי הקבוע, שהגדלנו כרגע. 
<שלומית ארליך:>
בסדר. 

<יעל כהן-פארן (המחנה הציוני):>
רגע, יש לי שאלה. זה מדרגות? כי פה זה "אחד מאלה", כלומר, או (1) או (2). 

<ברוך משולם:>
זה פשוט. עד 24,000 שקל זה פטור מלא - - -

<יעל כהן-פארן (המחנה הציוני):>
והשקל הראשון - - -

<ברוך משולם:>
מהשקל הראשון עד 99,000 שקל. 

<יעל כהן-פארן (המחנה הציוני):>
אז זה שתי אופציות. 

<ברוך משולם:>
כן, מאוד קל ופשוט. שיבחר מה שטוב לו. 

<שלומית ארליך:>
בעמוד 4, סעיף (ד), נעשתה התאמה. שם הכוונה לא הייתה לסכום המרבי כמו בהגדרה שהקראנו עכשיו בסעיף 1, אלא הכוונה היא למלוא הסכום של הפחת או ההפחתה שניתן לנכות. 

בעמוד 5, סעיף 3(ב)(1)(ב), אחד התיקונים שרשות המסים הסכימה להכניס זה שהמס לא יהיה בשיעורים הקבועים בסעיף 120 לפקודה - - -
<באסל גטאס (הרשימה המשותפת):>
שנייה. את מרוצה מהניסוח של הסעיף הקודם?

<שלומית ארליך:>
מה זאת אומרת?

<באסל גטאס (הרשימה המשותפת):>
לגבי צרכן ביתי שמתקיימים לגביו התנאים האלה. זה ברור? אני לא מבין - - -

<שלומית ארליך:>
כן, זו הייתה הצעה שלנו. הניסוח הקודם הביא בחשבון נוסחה שלא באמת הייתה לה משמעות, מכיוון שאם היית מציב את הנתונים בכל אחד מהמספרים, היית מגיע בסוף לתוצאה שמנוסחת עכשיו. 

<באסל גטאס (הרשימה המשותפת):>
כלומר, ב-(1) יש פטור מלא ממס על מכירת חשמל? לא כתוב פטור מלא. 

<שלומית ארליך:>
כתוב "פטור ממס".

<באסל גטאס (הרשימה המשותפת):>
והכוונה של זה היא "פטור מלא"?

<שלומית ארליך:>
כן. 

<היו"ר משה גפני:>
הלאה, יותר מהר. 

<שלומית ארליך:>
אז אנחנו חוזרים לסעיף 3(ב)(1)(ב). שם החלוקה תהיה לא מס בשיעורים הקבועים בסעיף 121 לפקודה, אלא בשיעור של 31% על ההפרש, שבעצם המשמעות של זה היא על השיעור הנמוך מבין השיעורים הקבועים בסעיף 121 לפקודה. רשות המסים ביקשה לנסח כך שבמקום "מס" יהיה "מס סופי" – אתה רוצה להתייחס לזה?
<ברוך משולם:>
כן. אנחנו מדברים על ללא קיזוז, זיכוי, הנחה או דברים אחרים. 

<היו"ר משה גפני:>
חבר'ה, באמת, זה חיוני? 

<ברוך משולם:>
לא, לא, הנוסח בסדר, אנחנו מקבלים את זה. 

<היו"ר משה גפני:>
הלאה, הלאה. 

<שלומית ארליך:>
אז אנחנו עוברים לעמוד 6, סעיף קטן (ד)(1). גם פה, בהתאם לתיקון הקודם שהקראתי, הכוונה ב"מלוא הסכום" לא הייתה ל"סכום המרבי". במקור היה כתוב "הסכום המרבי" - - -
<היו"ר משה גפני:>
"מלוא הסכום", הלאה. 

<שלומית ארליך:>
בסעיף 5, עמוד 6 - - -

<ברוך משולם:>
אנחנו רוצים לנסח נוסח עדכני. אנחנו מבקשים שההודעה לגבי השכירות תהיה לרשות המסים וההודעה לגבי הפקת חשמל תהיה לחברת החשמל או למי שמייצר וצורך את זה. צרכן ביתי המבקש לקבל הטבת מס - - -

<שלומית ארליך:>
הוא יחיד. 

<ברוך משולם:>
רגע, "צרכן ביתי" מדבר על הפקת אנרגיה; "היחיד" מדבר על שכירות מקרקעין. לכן "צרכן ביתי המבקש לקבל הטבת מס לפי סעיף 2, יודיע לבעל רישיון ספק חיוני, ויחיד המבקש לקבל הטבת מס לפי סעיף 3, יודיע על כך לפקיד השומה, והכול אם לא קבע אחרת שר האוצר". זה מאוד פשוט: ברגע שאתה משכיר אתה מגיש הודעה פעם אחת אלינו, וברגע שאתה מפיק אנרגיה - - -

<היו"ר משה גפני:>
הלאה, הלאה. 

<שלומית ארליך:>
רגע, אבל למה "והכול אם לא קבע אחרת שר האוצר"? הרי זה יכול להיות "אדם אחר שקבע שר האוצר".

<ברוך משולם:>
בסדר, "או אדם אחר שקבע שר האוצר".

<שלומית ארליך:>
טוב, אנחנו עוברים לעמוד 7 למעלה. הכנסנו, לבקשת הוועדה בדיון הקודם, שההודעה תלווה לא בתצהיר אלא בהצהרה שמעידה על כך שמתקיימים לגבי המצהיר התנאים לקבלת הטבת המס, ושר האוצר יהיה רשאי, באישור ועדת הכספים, לקבוע הוראות נוספות בדבר אופן מתן ההודעה. לגבי השנה – איך אתם רוצים להכניס את זה?
<ברוך משולם:>
בסעיף של הבחירה, ככל שהוא נתן הודעה עד המועד שהוא היה צריך להגיש דוח, הרי שהוא יוכל - - -

<משה אשר:>
עד מועד הגשת הדוח החוקי הוא יכול לשנות את - - -

<היו"ר משה גפני:>
אפילו אם הוא הגיש הודעה קודם.

<ברוך משולם:>
כן, עד המועד שקבוע בפקודה להגשת דוח. 

<היו"ר משה גפני:>
הלאה. 

<באסל גטאס (הרשימה המשותפת):>
שלומית ומשה, יש לי שאלה. כשאומרים "פטור על הכנסה", מה ההגדרה של "הכנסה"?

<ברוך משולם:>
יש הגדרה בפקודת מס הכנסה של מהי "הכנסה" - - -

<משה אשר:>
בגדול, זה מחזור ההכנסות... "הכנסה חייבת" זה אחרי הפטורים, "הכנסה" זה לפני הפטורים. 

<באסל גטאס (הרשימה המשותפת):>
מה ההכנסה שחייבת במס? הכנסה נטו? כלומר, ה-60,000 זה מחזור או - - - ?
<משה אשר:>
מחזור. לא רווח, מחזור. 

<קריאות:>
- - -

<מיקי לוי (יש עתיד):>
אתה יודע לכמה הוא צריך להגיע כדי שהוא ירוויח מהחשמל 60,000 נטו?

<קריאות:>
- - -

<היו"ר משה גפני:>
רבותיי, שקט. שלומית, הלאה. 

<שלומית ארליך:>
בקשה נוספת של הוועדה הייתה שרשות המסים תבחן אם ניתן לעשות סימולטור של חישוב מסלולים מראש. 

<ברוך משולם:>
אנחנו נבחן את זה. אנחנו לא יכולים להתחייב, כי יש פה הרבה מאוד משתנים ושיקולים. 

<משה אשר:>
יש פה בעיה. צריך לצפות 20 שנה קדימה מה שיעור המס השולי שלו, מה ההכנסות מחברת החשמל – איך אנחנו אמורים לדעת לעשות את זה? 

<יעל כהן-פארן (המחנה הציוני):>
על כל מערכת אתם אמורים להיות מסוגלים לעשות את זה. 

<משה אשר:>
לא, זו תחזית אחרת. אתה צריך לצפות כמה הכנסות הוא יפיק כל שנה, וזה דבר שאני לא יודע. אני לא יודע אם תהיה שמש או לא תהיה שמש. 

<יעל כהן-פארן (המחנה הציוני):>
אין על מערכת?

<ברוך משולם:>
איך אני יודע מה שיעור המס השולי של אותו אדם?
<יעל כהן-פארן (המחנה הציוני):>
על האדם אני מבינה, אבל החישוב על המערכת מנותק מהכנסות - - -

<משה אשר:>
חבר'ה, זה זר לדיני המס, זה דברים שהם עסקיים. 

<היו"ר משה גפני:>
הלאה. הלאה. 

<ברוך משולם:>
את סעיף 6א אנחנו מבקשים לנסח בנוסח אחר: המנהל יפרסם באתר האינטרנט של רשות המסים הודעה בדבר פטור מחובת הגשת דוח, לפי סעיף 134א(4) לפקודת מס הכנסה. כך שמי שיקרא את החוק יכול להבין שיש לו פטור, ואז ילך לתקנות שנביא לפה ממש בקרוב, ברגע שהחוק יאושר, והוא יקבל את הפטור שלו. 
<שלומית ארליך:>
לגבי סעיף 9, מה שסוכם כאן עכשיו זה שתקופת ההטבות לא תעלה על 25 שנים משנת המס שבה מסר לראשונה הודעה לפני סעיף 5(א). זה יהיה לגבי כל מתקן, ובכפוף להוראות חוק מיסוי מקרקעין. 
<ברוך משולם:>
בגין כל מתקן - - -

<היו"ר משה גפני:>
הלאה, הלאה, נו, מה יש לכם?

<שגית אפיק:>
זה 25 פחות יום, ואז זה לא צריך - - -

<ברוך משולם:>
25, זו ההגדרה של חוק מיסוי מקרקעין. 

<משה אשר:>
לפי ההגדרה של חוק מיסוי מקרקעין. 

<ברוך משולם:>
כן, בדיוק. וזה תקף רק לשכירות. 

<היו"ר משה גפני:>
למה נראה לי שאתם עובדים עליי?

<ברוך משולם:>
חס וחלילה. 

<היו"ר משה גפני:>
הלאה. 

<שלומית ארליך:>
סעיף 14, התחילה והתוקף. התחילה תהיה ביום 1 בינואר 2016, והתוקף יימחק. 

<היו"ר משה גפני:>
יפה. מי בעד אישור הצעת חוק לעידוד השקעה באנרגיה מתחדשת (הטבות מס בשל הפקת חשמל מאנרגיה מתחדשת – הוראת שעה), התשע"ז-2016, עם השינויים שהקריאה היועצת המשפטית?

הצבעה

בעד – פה אחד

חוק לעידוד השקעה באנרגיה מתחדשת (הטבות מס בשל הפקת חשמל מאנרגיה מתחדשת – הוראת שעה), התשע"ז-2016, אושר, בכפוף לשינויים שנאמרו לפרוטוקול. 
<היו"ר משה גפני:>
החוק אושר לקריאה שנייה ושלישית. 
אנחנו צריכים לברך על המוגמר. אני מודה למשה אשר, לברוך ולכל הצוות שעסק בעניין הזה. אני מודע ליועצות המשפטיות, אני מודה לחברים, אני מודה לארגונים. 
<יונתן אייקנבאום:>
אדוני, יש ועידת אקלים עכשיו במקום אחר בעולם, והוועדה הביאה אותנו היום למקום שבו אזרחי ישראל יכולים לייצר חשמל סולארי נקי וזול יותר מחשמל קונבנציונלי. אני חושב שזו פריצת דרך מקומית, וצריך לברך עליה. 

<מיקי רוזנטל (המחנה הציוני):>
אני רוצה להחמיא בכמה מילים לרשות המסים. אני כבר ארבע שנים בוועדה ומעולם לא ראיתי את רשות המסים באה מוכנה כל כך, עם רצון טוב כל כך, עם למידת הנושא, עם מענה עוד לפני ששאלנו שאלות. ברכות על היחס הענייני והחשוב. 
<זהבה גלאון (מרצ):>
מעולם לא ראיתי את מיקי רוזנטל מחמיא כל כך. 

<מיקי רוזנטל (המחנה הציוני):>
התקלקלתי. 

<יעל כהן-פארן (המחנה הציוני):>
אני רוצה להחמיא גם לך, היושב-ראש, על הנחישות ועל קידום הדיון המהיר. תבורך. 

<היו"ר משה גפני:>
תודה רבה, רבותיי. 

<הישיבה ננעלה בשעה 12:15.>

